Vadlīnijas ministrijām un pašvaldībām
attālināti vadāmu iekārtu un inženiersistēmu kiberdrošība


1. Ievads un mērķis

Kopš 2026. gada oktobra Eiropā notiek kiberuzbrukumi veikalu un noliktavu saldēšanas iekārtām. Uzbrucēji attālināti maina temperatūras vai atkausēšanas iestatījumus, un pārtika jāiznīcina. 2. novembrī incidenti ziņoti vismaz astoņās Eiropas valstīs, tostarp Igaunijā un Somijā.
CERT.LV apstiprina, ka nedēļas nogalē arī Latvijā novēroti uzbrukumu mēģinājumi saldēšanas iekārtām. Veikalu ķēdes nav skartas, bet cietusi kāda noliktava. CERT.LV brīdina, ka tādā pašā veidā var uzbrukt arī apkures katliem, ūdens sūkņiem un saules enerģijas vadības paneļiem.
Tāpēc vadlīnijas attiecas ne tikai uz saldētavām, bet uz visām attālināti vadāmām iekārtām, kas nodrošina iedzīvotājiem svarīgus pakalpojumus – arī tad, ja pakalpojumu sniedz privāts operators vai pašvaldības kapitālsabiedrība.

2. Piemērošanas joma

Ministrijas – savā darbībā un savas nozares uzņēmumu un padotības iestāžu informēšanai.
Pašvaldības – savām iestādēm, kapitālsabiedrībām un pakalpojumu sniedzējiem.
Ar ministriju vai pašvaldību starpniecību: privātie operatori, kas sniedz pakalpojumus iedzīvotājiem (siltumapgāde, ūdensapgāde, atkritumu apsaimniekošana, ēku apsaimniekošana, pārtikas piegāde u. c.), un iekārtu apkopes uzņēmumiem.

3. Apdraudējuma raksturojums

Uzbrukumos netiek izmantota viena noteikta ievainojamība. Izmanto divus galvenos ceļus:
Tieša piekļuve no interneta. Uzbrucēji meklē konkrēta veida iekārtas, kuru vadības panelis ir pieejams no interneta un ir neaizsargāts vai neatjaunināts. Bieži tiek izmantotas ražotāja noklusējuma vai vājas paroles.
Piekļuve caur uzņēmuma tīklu. Ja iekārtu vadība nav nodalīta no uzņēmuma kopējā tīkla, uzbrucējs vispirms ielaužas birojā tīklā un no tā pāriet uz iekārtām.
CERT.LV norāda, ka šādu iekārtu paroles bieži vispār netiek nomainītas un ka uzbrucēji slēpj savu atrašanās vietu ar starpniekserveriem. Nīderlandē skartās sistēmas nebija drošā tīklā un izmantoja noklusējuma paroles. Līdzīgu ainu apraksta arī ASV un sabiedroto kiberdrošības iestādes: uzbrucēji meklē internetā pieejamas vadības sistēmas un izmanto noklusējuma paroles ūdens, pārtikas un enerģētikas nozarē.
Secinājums: ražotāja drošības atjauninājums vien risku nenovērš. Galvenais ir ierobežot piekļuvi, nomainīt paroles un nodalīt tīklus.



4. Preventīvie pasākumi
4.1.  Potenciāli apdraudētās jomas
	Joma
	Piemēri
	Riska faktori

	Pārtika
	Saldēšanas kameras un vitrīnas, noliktavu dzesēšana, skolu, slimnīcu un sociālās aprūpes iestāžu virtuves
	Latvijā cietusi noliktava; uzbrukumi veikaliem astoņās Eiropas valstīs

	Veselība un farmācija
	Zāļu, vakcīnu, asins un laboratoriju paraugu aukstuma iekārtas
	Eksperti brīdina, ka nākamie mērķi var būt temperatūras jutīgas zāles un laboratorijas materiāli

	Siltumapgāde
	Katlumāju un siltummezglu vadība
	CERT.LV brīdina par apkures katliem; Igaunijā 2023. gadā skartas astoņas katlumājas; Ļvivā 2024. gadā vairāk nekā 600 mājsaimniecību bija bez apkures

	Ūdensapgāde un kanalizācija
	Sūkņu stacijas, ūdens sagatavošanas un attīrīšanas iekārtas
	CERT.LV brīdina par ūdens sūkņiem; Polijā 2025. gadā ielaušanās piecās ūdens attīrīšanas stacijās

	Enerģētika
	Saules paneļu un invertoru vadība (arī uz pašvaldību ēku jumtiem), apakšstacijas, rezerves ģeneratori
	CERT.LV brīdina par saules enerģijas vadības paneļiem; Lietuva ierobežo invertoru attālinātu piekļuvi

	Hidrotehniskās būves
	Aizvaru un vārstu vadība
	Norvēģijā 2025. gadā attālināti atvērti dambja vārsti; to pamanīja pēc četrām stundām

	Ēku inženiersistēmas
	Ventilācija, apkure, dzesēšana, serveru telpu klimata kontrole, piekļuves kontrole, lifti
	Daudzas šādas sistēmas ir vadāmas attālināti, un tās bieži ir 10–15 gadus vecas



4.2. Tūlītējā rīcība (ieteicams nedēļas laikā)
1. Apzināt iekārtas. Sastādīt sarakstu ar visām attālināti vadāmām iekārtām un sistēmām: kur tās atrodas, kas tās apkalpo, kā tām piekļūst.
1. Pārbaudīt pieejamību no interneta. Pārliecināties, ka vadības paneļi nav pieejami no interneta. Iekārtas, kurām internets nav vajadzīgs, atvienot un izmantot vietējo vadības paneli.
1. Drošināt attālināto piekļuvi. Ja attālināta piekļuve ir nepieciešama, izmantot tikai VPN (virtuālo privāto tīklu) vai citu slēgtu, šifrētu savienojumu, stipras paroles un divu faktoru autentifikāciju.
1. Nomainīt paroles. Nomainīt visas ražotāja noklusējuma paroles; katrai iekārtai – unikāla parole. Pārbaudīt, kuriem lietotāju kontiem ir piekļuve, un dzēst liekos.
1. Nodalīt tīklus. Industriālās vadības sistēmām jābūt nodalītām no iestādes vai uzņēmuma kopējā tīkla, lai, piemēram, vīrusa infekcija biroja datorā neapdraudētu iekārtas.
1. Atjaunināt. Uzstādīt ražotāja drošības atjauninājumus. Iekārtas, kurām ražotājs vairs neizdod atjauninājumus, plānot nomainīt; līdz tam tās nedrīkst būt pieejamas no interneta.
1. Pārbaudīt iestatījumus. Pārskatīt temperatūras, atkausēšanas un citus kritiskos iestatījumus; saglabāt pareizās konfigurācijas rezerves kopiju.
Ieteikumi balstīti uz CERT.LV, Francijas CERT-FR un ASV un sabiedroto iestāžu ieteikumiem.

4.3.  Privātie operatori un ārpakalpojumi
Daudzus pakalpojumus nodrošina privāti operatori vai pašvaldību kapitālsabiedrības, bet iekārtu apkopi bieži veic ārpakalpojumu sniedzēji ar attālinātu piekļuvi, tāpēc nepieciešams:
1. informēt operatorus un apkopes uzņēmumus par šīm vadlīnijām un lūgt apstiprināt, ka tiek veikti preventīvie pasākumi;
1. noskaidrot, kas un kā attālināti piekļūst iekārtām, un pārliecināties, ka piekļuve notiek tikai caur drošu savienojumu un tikai pilnvarotām personām;
1. līgumos un iepirkumos iekļaut prasības par drošu attālināto piekļuvi, paroļu maiņu, drošības atjauninājumiem un pienākumu nekavējoties ziņot par incidentu;
1. Pārbaudīt, vai apdrošināšana sedz kiberincidenta radītus zaudējumus.

4.4. Uzraudzība un gatavība
1) Trauksmes signāli. Nodrošināt automātiskus trauksmes signālus par temperatūras vai citu parametru novirzēm, arī naktī un brīvdienās. Igaunijā diennakts uzraudzība ļāva reaģēt 10 minūšu laikā, un zaudējumu nebija. Norvēģijā bez šādas uzraudzības incidentu pamanīja tikai pēc četrām stundām.
2) Manuālā vadība. Pārliecināties, ka personāls zina, kā pārslēgt iekārtas uz manuālu vadību, un to praktiski izmēģināt.
3) Nepārtrauktības plāni. Iekļaut darbības nepārtrauktības plānos scenāriju "attālināti vadāmas iekārtas uzbrukums", tostarp rezerves risinājumus (piem., pārtikas vai zāļu pārvietošana, alternatīva siltuma vai ūdens piegāde).
4) Tiesiskās prasības. Nacionālā kiberdrošības likuma subjektiem (piem., dzeramā ūdens, notekūdeņu, enerģētikas, veselības aprūpes, pārtikas ražošanas un tirdzniecības jomā) jāievēro likumā noteiktās prasības, tostarp par riska pārvaldību un ziņošanu par incidentiem CERT.LV.

4.5.  Rīcība kiberincidenta gadījumā
1. Atvienot skarto iekārtu no interneta un tīkla vai pārslēgt to uz manuālu vadību.
1. Nodrošināt pakalpojuma nepārtrauktību saskaņā ar savu plānu (piem., pārvietot pārtiku vai zāles).
1. Saglabāt žurnālus un pierādījumus; iekārtu bez vajadzības neatiestatīt, pirms tā nav dokumentēta. Pēc rūpnīcas iestatījumu atjaunošanas iekārta pirms lietošanas jāpārkonfigurē un jāaizsargā, citādi tā var tikt uzlauzta atkārtoti.
1. Ziņot CERT.LV: tālrunis +371 67085888 (ziņojumus pieņem diennakts režīmā); e-pasts un citi kontakti – cert.lv
1. Informēt savu nozares ministriju vai pašvaldības vadību; ja skarts pakalpojums iedzīvotājiem – rīkoties saskaņā ar krīzes vadības kārtību.

4.6.  Gatavības kontrollapa
	Pasākums
	Statuss

	Ir saraksts ar visām attālināti vadāmām iekārtām
	Jā / Nē / Daļēji

	Neviens vadības panelis nav pieejams tieši no interneta
	Jā / Nē / Daļēji

	Attālinātā piekļuve tikai caur VPN ar divu faktoru autentifikāciju
	Jā / Nē / Daļēji

	Visas noklusējuma paroles nomainītas
	Jā / Nē / Daļēji

	Vadības sistēmas nodalītas no kopējā tīkla
	Jā / Nē / Daļēji

	Drošības atjauninājumi uzstādīti; novecojušām iekārtām ir nomaiņas plāns
	Jā / Nē / Daļēji

	Ir trauksmes signāli par parametru novirzēm arī naktī
	Jā / Nē / Daļēji

	Personāls zina, kā pāriet uz manuālu vadību
	Jā / Nē / Daļēji

	Operatori un apkopes uzņēmumi informēti un apstiprinājuši pasākumus
	Jā / Nē / Daļēji

	Nepārtrauktības plānā ir iekārtu kiberuzbrukuma scenārijs
	Jā / Nē / Daļēji

